ՆԱԽԱԳԻԾ

ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

2021 թվականի \_\_\_\_\_\_\_\_\_\_\_\_­­­\_\_\_\_ \_\_\_\_ -ի

ԼԵՌՆԱՅԻՆ ՂԱՐԱԲԱՂԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2007 ԹՎԱԿԱՆԻ ԴԵԿՏԵՄԲԵՐԻ 25-Ի N 724 ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

N \_\_\_\_\_ - Ն

ՈՐՈՇՈՒՄ

Հիմք ընդունելով «Նորմատիվ իրավական ակտերի մասին» օրենքի 37-րդ հոդվածը՝ Արցախի Հանրապետության կառավարությունը որոշում է.

1. Լեռնային Ղարաբաղի Հանրապետության կառավարության 2007 թվականի դեկտեմբերի 25-ի «Նորաստեղծ ընտանիքների համար ամուսնության նպաստ սահմանելու մասին» N 724 որոշման մեջ կատարել հետևյալ փոփոխությունները և լրացումը.

1) որոշման 3-6-րդ կետերում, որոշմամբ հաստատված հավելվածի 3-րդ կետում «աշխատանքի, սոցիալական հարցերի և վերաբնակեցման» բառերը փոխարինել «աշխատանքի, սոցիալական և միգրացիայի հարցերի» բառերով.

2) որոշմամբ հաստատված հավելվածում՝

ա. 3-րդ կետի «սոցիալական ծառայության տարածքային գործակալություն» բառերը փոխարինել ««Միասնական սոցիալական ծառայություն» գործակալության տարածքային բաժին» բառերով,

 բ. 5-րդ կետի «6» թիվը փոխարինել «12» թվով,

 գ. 5-րդ կետից հետո լրացնել հետևյալ բովանդակությամբ 5.1-ին կետ.

«5.1. 2020 թվականի մարտի 27-ից մինչև հոկտեմբերի 1-ն ամուսնության գրանցման դեպքում ամուսնության նպաստը հատկացվում է, եթե դիմումը անհրաժեշտ փաստաթղթերով ներկայացվել է մինչև 2021 թվականի հոկտեմբերի 1-ը:»:

2. Սույն որոշումն ուժի մեջ է մտնում պաշտոնական հրապարակմանը հաջորդ օրվանից, իսկ 1-ին կետի 2-րդ ենթակետի «բ» պարբերության գործողությունը տարածվում է 2020 թվականի հոկտեմբերի 1-ից գրանցված ամուսնությունների վրա:

«Հաստատում եմ»

ԱՐՑԱԽԻ ՀԱՆՐԱՊԵՏՈՒԹՅԱՆ

ՆԱԽԱԳԱՀ Ա. ՀԱՐՈՒԹՅՈՒՆՅԱՆ

2021 թվականի \_\_\_\_\_\_\_\_\_\_\_\_­­­\_\_\_\_ \_\_\_\_

ք. Ստեփանակերտ

ՀԻՄՆԱՎՈՐՈՒՄ

«ԼԵՌՆԱՅԻՆ ՂԱՐԱԲԱՂԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2007 ԹՎԱԿԱՆԻ ԴԵԿՏԵՄԲԵՐԻ 25-Ի N 724 ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1. Կարգավորման ենթակա խնդրի սահմանումը

Նախագծի ընդունումը պայմանավորված է 2020 թվականի պատերազմական գործողությունների ընթացքում և հետպատերազմական ժամանակահատվածում քաղաքացիների՝ ամուսնության նպաստ ստանալու դիմումները ներկայացնելու ժամկետների բացթողմամբ, ինչպես նաև բխում է Արցախի Հանրապետության Նախագահի 2020 թվականի դեկտեմբերի 17-ի ՆՀ-884-Ն հրամանագրի պահանջից:

2. Առկա իրավիճակը

Սույն հիմնավորման 1-ին կետում նշված հրամանագրով Արցախի Հանրապետության աշխատանքի, սոցիալական և բնակարանային հարցերի նախարարությունը վերանվանվել է Արցախի Հանրապետության աշխատանքի, սոցիալական և միգրացիայի հարցերի նախարարություն:

Ներկայումս ամուսնության նպաստը հատկացվում է դիմումն անհրաժեշտ փաստաթղթերով ամուսնության գրանցման պահից 6 ամսվա ընթացքում ներկայացնելու դեպքում:

3. Կարգավորման նպատակները

Նախագծով առաջարկվում է ամրագրել, որ նպաստը կհատկացվի դիմումն անհրաժեշտ փաստաթղթերով ամուսնության գրանցման պահից 12 ամսվա ընթացքում ներկայացնելու դեպքում, ինչպես նաև սահմանել, որ 2020 թվականի մարտի 27-ից մինչև հոկտեմբերի 1-ն ամուսնության գրանցման դեպքում ամուսնության նպաստը հատկացվում է, եթե դիմումը անհրաժեշտ փաստաթղթերով ներկայացվել է մինչև 2021 թվականի հոկտեմբերի 1-ը:

Առաջարկվում է նաև Լեռնային Ղարաբաղի Հանրապետության կառավարության 2007 թվականի դեկտեմբերի 25-ի N 724 որոշումը համապատասխանեցնել սույն հիմնավորման 1-ին կետում նշված հրամանագրին:

4. Ակնկալվող արդյունքը

Նախագծի ընդունման դեպքում կապահովվի սույն հիմնավորման 3-րդ կետում նշված նպատակը:

5. Նորմատիվ բնույթի հիմնավորվածությունը

Նախագիծը նորմատիվ է, քանի որ պարունակում է վարքագծի պարտադիր կանոններ անորոշ թվով անձանց համար:

ՆԱԽԱՐԱՐ Մ. ԹԱՆԴԻԼՅԱՆ